title: 2006/56/EF: Rådets afgørelse af  30. januar 2006  om principperne, prioriteterne og betingelserne for det europæiske partnerskab med Serbien og Montenegro, herunder Kosovo som defineret ved De Forenede Nationers Sikkerhedsråds resolution 1244 af  10. juni 1999  og om ophævelse af afgørelse 2004/520/EF

text:
               7.2.2006

               DA

               Den Europæiske Unions Tidende

               L 35/32

      RÅDETS AFGØRELSE

   af 30. januar 2006
   om principperne, prioriteterne og betingelserne for det europæiske partnerskab med Serbien og Montenegro, herunder Kosovo som defineret ved De Forenede Nationers Sikkerhedsråds resolution 1244 af 10. juni 1999 og om ophævelse af afgørelse 2004/520/EF
   (2006/56/EF)
   RÅDET FOR DEN EUROPÆISKE UNION HAR -
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EF) nr. 533/2004 af 22. marts 2004 om etablering af europæiske partnerskaber inden for rammerne af stabiliserings- og associeringsprocessen (1), særlig artikel 2,
   under henvisning til forslag fra Kommissionen, og
   ud fra følgende betragtninger:

               (1)

               Det Europæiske Råd tilsluttede sig på mødet i Thessaloniki den 19.-20. juni 2003 indførelsen af de europæiske partnerskaber som et middel til at virkeliggøre det europæiske perspektiv for landene i det vestlige Balkan inden for rammerne af stabiliserings- og associeringsprocessen.

               (2)

               I henhold til forordning nr. 533/2004 træffer Rådet afgørelse om principperne, prioriteterne og betingelserne for de europæiske partnerskaber og om enhver efterfølgende tilpasning af disse.

               (3)

               Rådet vedtog den 14. juni 2004 et første europæiske partnerskab med Serbien og Montenegro, herunder Kosovo som defineret ved De Forenede Nationers Sikkerhedsråds resolution 1244 af 10. juni 1999 (2) (i det følgende benævnt »Kosovo (UNSCR 1244)«). Det europæiske partnerskab bør ajourføres for at fastlægge nye prioriteter for det videre arbejde på grundlag af konklusionerne i 2005‐fremskridtsrapporterne om Serbien og Montenegros samt Kosovos (UNSCR 1244) forberedelser til videre integration med Den Europæiske Union.

               (4)

               Det fremgår af forordning (EF) nr. 533/2004, at opfølgningen af de europæiske partnerskaber sikres inden for rammerne af de mekanismer, der er etableret i forbindelse med stabiliserings- og associeringsprocessen.

               (5)

               De kompetente myndigheder i Serbien og Montenegro bør med henblik på at forberede den videre integration med Den Europæiske Union udarbejde en plan med en tidsplan og specifikke foranstaltninger til realisering af prioriteterne i det europæiske partnerskab. Da Kosovo i øjeblikket er under international interimsadministration i medfør af UNSCR 1244, bør der opstilles en særskilt plan for prioriteterne for Kosovo under ledelse af De Forenede Nationers interimsadministration i Kosovo.

               (6)

               Afgørelse 2004/520/EF bør derfor ophæves –

         TRUFFET FØLGENDE AFGØRELSE:
   Artikel 1
   I overensstemmelse med artikel 1 i forordning (EF) nr. 533/2004 er principperne, prioriteterne og betingelserne for det europæiske partnerskab med Serbien og Montenegro, herunder Kosovo (UNSCR 1244), anført i bilaget til denne afgørelse, som udgør en integrerende del heraf.
   Artikel 2
   Gennemførelsen af det europæiske partnerskab undersøges ved hjælp af de mekanismer, der er etableret som led i stabiliserings- og associeringsprocessen, især Kommissionens årlige fremskridtsrapporter.
   Artikel 3
   Afgørelse 2004/520/EF ophæves.
   Artikel 4
   Denne afgørelse træder i kraft på tredjedagen efter offentliggørelsen i Den Europæiske Unions Tidende.

      Udfærdiget i Bruxelles, den 30. januar 2006.

            På Rådets vegne

            Formand

         U. PLASSNIK

      (1)  EUT L 86 af 24.3.2004, s. 1.

      (2)  Rådets afgørelse 2004/520/EF af 14. juni 2004 om principperne, prioriteterne og betingelserne for det europæiske partnerskab med Serbien og Montenegro, herunder Kosovo som defineret ved De Forenede Nationers Sikkerhedsråds resolution 1244 af 10. juni 1999 (EUT L 227 af 26.6.2004, s. 21).

      BILAG
      SERBIEN OG MONTENEGRO, HERUNDER KOSOVO: EUROPÆISK PARTNERSKAB 2005
      1.   INDLEDNING
      Det Europæiske Råd tilsluttede sig på mødet i Thessaloniki indførelsen af de europæiske partnerskaber som et middel til at virkeliggøre det europæiske perspektiv for landene i det vestlige Balkan inden for rammerne af stabiliserings- og associeringsprocessen.
      Det første partnerskab med Serbien og Montenegro, herunder Kosovo (UNSCR 1244), blev vedtaget af Rådet den 14. juni 2004. Det bør ajourføres på grundlag af konklusionerne i Kommissionens 2005-fremskridtsrapporter for Serbien og Montenegro og Kosovo (UNSCR 1244). Det andet europæiske partnerskab opstiller nye handlingsprioriteter. De nye prioriteter er tilpasset de særlige behov og det aktuelle forberedelsesniveau og vil blive ajourført, når det er nødvendigt. Det europæiske partnerskab udstikker også retningslinjer for den finansielle bistand til Serbien og Montenegro, herunder Kosovo (UNSCR 1244).
      Det forventes, at de kompetente myndigheder i Serbien og Montenegro opstiller en plan med en tidsplan og specifikke foranstaltninger til realisering af det europæiske partnerskabs prioriteter. Da Kosovo i øjeblikket er under international interimsadministration i medfør af De Forenede Nationers Sikkerhedsråds resolution 1244, bør der opstilles en særskilt plan for prioriteterne for Kosovo under ledelse af De Forenede Nationers interimsadministration i Kosovo.
      2.   PRINCIPPER
      Stabiliserings- og associeringsprocessen skal fortsat danne grundlag for de vestbalkanske landes tilnærmelse til EU helt indtil deres fremtidige tiltrædelse.
      Hovedprioriteterne vedrører evnen til at opfylde de kriterier, som Det Europæiske Råd fastlagde på sit møde i København i 1993, samt betingelserne for stabiliserings- og associeringsprocessen, navnlig dem, som Rådet fastsatte i sine konklusioner af 29. april 1997 og 21.‐22. juni 1999, samt indholdet af sluterklæringen fra Zagreb-topmødet den 24. november 2000 og Thessaloniki-dagsordenen.
      3.   PRIORITETER
      Prioriteterne i dette europæiske partnerskab er udvalgt ud fra en realistisk forventning om, at Serbien og Montenegro, herunder Kosovo (UNSCR 1244), kan realisere dem helt eller i væsentligt omfang i løbet af de kommende år. Der skelnes mellem prioriteter på kort sigt, som forventes realiseret i løbet af et til to år, og prioriteter på mellemlang sigt, som forventes realiseret i løbet af tre til fire år. Prioriteterne vedrører både lovgivning og gennemførelsen af lovgivning.
      I betragtning af de betydelige omkostninger, der er forbundet med at opfylde alle EU-kravene, og kravenes kompleksitet på visse områder omfatter dette partnerskab ikke alle de vigtige opgaver på dette stadium. Fremtidige partnerskaber vil omfatte flere prioriteter i takt med de fremskridt, der gøres af landet.
      Nøgleprioriteterne blandt prioriteterne på kort sigt figurerer samlet i begyndelsen af prioritetslisterne. Nøgleprioriteterne er ikke opstillet i rangorden.
      Prioriteterne for Serbien og Montenegro og de særlige prioriteter for Kosovo er anført i vedlagte lister.
      4.   PROGRAMMERING
      Fællesskabets bistand til de vestbalkanske lande inden for rammerne af stabiliserings- og associeringsprocessen ydes ved hjælp af de eksisterende finansielle instrumenter, særlig Rådets forordning (EF) nr. 2666/2000 af 5. december 2000 om bistand til Albanien, Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien (1). Denne afgørelse får derfor ingen finansielle virkninger. Serbien og Montenegro, herunder Kosovo (UNSCR 1244), vil have adgang til finansiering fra flerlandeprogrammer og horisontale programmer.
      5.   KONDITIONALITET
      Fællesskabets bistand til de vestbalkanske lande inden for rammerne af stabiliserings- og associeringsprocessen er betinget af yderligere fremskridt med opfyldelsen af Københavnskriterierne og fremskridt med virkeliggørelsen af de specifikke prioriteter for dette europæiske partnerskab. Hvis disse betingelser ikke overholdes, har Rådet mulighed for at træffe passende foranstaltninger på grundlag af artikel 5 i forordning (EF) nr. 2666/2000. Fællesskabets bistand er ligeledes underlagt de betingelser, Rådet fastlagde i sine konklusioner af 29. april 1997 og 21.—22. juni 1999, bl.a. hvad angår modtagerens pligt til at gennemføre demokratiske, økonomiske og institutionelle reformer.
      6.   OVERVÅGNING
      Gennemførelsen af det europæiske partnerskab overvåges inden for rammerne af de mekanismer, der er etableret som led i stabiliserings- og associeringsprocessen, især Kommissionens årlige rapporter.
      SERBIEN OG MONTENEGRO (2)

      PRIORITETER PÅ KORT SIGT

            Nøgleprioriteter

                  —

                  Fuldt ud respektere forfatningscharteret og sikre, at statsunionen fungerer effektivt (særlig med hensyn til Serbiens og Montenegros domstols kompetence, den måde statsunionens parlament fungerer på og vedtagelsen af lovgivning om en bæredygtig finansiering af statsunionen); anlægge en konstruktiv tilgang til implementeringen af magtfordelingen mellem statsunionen og republikkerne.

                  —

                  Gøre en fortsat indsats for at gennemføre reformen af den offentlige administration, herunder lønsystemet for offentligt ansatte, for at sikre gennemsigtighed i ansættelserne, professionalisme og ansvarlighed; især styrke strukturerne for europæisk integration på alle niveauer (også med hensyn til fagministerier og parlamenter) og forbedre samarbejdet mellem dem.

                  —

                  Målrettet fortsætte reformen af dommerstanden for at sikre dens uafhængighed, professionalisme og effektivitet, navnlig revision af ansættelses- og karrieresystemet, så det baseres på tekniske og faglige kriterier, politisk indflydelse undgås, og dommerstillinger bliver faste stillinger.

                  —

                  Sikre en effektiv demokratisk kontrol med militæret ved at styrke den parlamentariske kontrol og etablere en gennemsigtig finansforvaltning.

                  —

                  Sikre fuldt samarbejde med Det Internationale Krigsforbrydertribunal for Det Tidligere Jugoslavien (ICTY).

                  —

                  Fuldt ud respektere UNSCR 1244 og intensivere dialogen med Pristina. Fremme kosovoserbernes deltagelse i de provisoriske selvstyreinstitutioner. Udvise en konstruktiv tilgang med hensyn til Kosovo.

            Politiske krav

      Demokrati og retsstatsforhold
      Forfatningsspørgsmål

                  —

                  Revidere republikkernes forfatninger efter europæiske normer.

            Valg

                  —

                  I Serbien: Fuldføre reformen af lovgivningen om valg (inklusive valgregister) i tråd med anbefalingerne fra Kontoret for Demokratiske Institutioner og Menneskerettigheder; fuldt ud implementere lovgivningen om finansiering af politiske partier.

                  —

                  I Montenegro: Afpolitisere valgadministrationen i tråd med anbefalingerne fra Kontoret for Demokratiske Institutioner og Menneskerettigheder og etablere gennemsigtige rammer for kampagnefinansiering.

            Offentlig forvaltning

                  —

                  I Serbien: Implementere lovgivningen om indførelse af en ombudsmandsinstitution.

                  —

                  I Montenegro: Styrke ombudsmandsinstitutionens administrative kapacitet; sikre en behørig opfølgning af ombudsmandens afgørelser.

            Retsvæsen

                  —

                  I begge republikker: Vedtage og implementere lovgivning om obligatorisk grund- og efteruddannelse for dommere, anklagere og andet domstolspersonale og styrke uddannelsescentrene; indlede en rationalisering af domstolssystemet og modernisere sagsbehandlingen, især på det handelsretlige område. Styrke anklagesystemets autonomi, især hvad angår anklagemyndigheden i sager om organiseret kriminalitet.

                  —

                  I Serbien: Styrke anklagemyndigheden for krigsforbrydelser; oprette forvaltningsdomstole og appelinstanser.

            Antikorruptionspolitik

                  —

                  I begge republikker: Fuldt ud implementere lovgivningen om interessekonflikter.

                  —

                  I Serbien: Vedtage og implementere en samlet strategi for korruptionsbekæmpelse og derefter detaljerede handlingsplaner, bl.a. ved oprettelse af et kompetent implementeringsorgan.

                  —

                  I Montenegro: Implementere strategien for korruptionsbekæmpelse, bl.a. ved oprettelse af et kompetent implementeringsorgan.

            Menneskerettigheder og beskyttelse af mindretal

                  —

                  Opfylde alle resterende forpligtelser i forbindelse med medlemskabet af Europarådet. Sikre en ensartet, effektiv implementering af disse forpligtelser i hele statsunionen, bl.a. hvad angår den europæiske konvention om menneskerettigheder og grundlæggende frihedsrettigheder og den europæiske konvention til forebyggelse af tortur.

                  —

                  I begge republikker: Træffe vidtgående og gennemsigtige foranstaltninger i alle påståede tilfælde af mishandling. Styrke de interne kontroltjenester, der varetager opgaver vedrørende mishandling udøvet af lovhåndhævere.

                  —

                  I begge republikker: Forbedre forholdene i fængslerne, særlig for sårbare grupper såsom ungdomskriminelle; sikre et passende tilsyn med fængselsforholdene for langtidsindsatte og indsatte, der har deltaget i organiseret kriminalitet; sikre yderligere uddannelse af fængselspersonale og forbedring af specialfaciliteter.

                  —

                  I Serbien: Implementere lovgivning om fuldbyrdelse af strafferetlige domme.

                  —

                  Vedtage en samlet lovgivning til bekæmpelse af diskrimination.

                  —

                  I Serbien: Håndhæve medielovgivningen. Sikre radio- og tv‐rådet reel uafhængighed og sikre medieoperatører en fair og gennemsigtig tildeling af sendefrekvenser. Sikre, at de statsejede radio- og tv‐medier snarest fuldt ud omdannes til public service-stationer; fuldføre omdannelsen af Serbiens Radio og TV til et public service-organ efter europæiske normer. Fuldt ud implementere loven om fri adgang til information.

                  —

                  I Montenegro: Gennemføre den lov, der sikrer adgangen til offentlig information. Fortsætte omdannelsen af Montenegros Radio og TV til et public service-organ.

                  —

                  I Serbien: Finansielt og på andre måder fremme udviklingen af civilsamfundets organisationer, bl.a. gennem vedtagelse af loven om foreninger samt lovgivning om udenlandske ngo'ers retsstilling.

                  —

                  I Montenegro: Vedtage en strategi for samarbejde mellem ngo'er og statslige organer.

                  —

                  I Serbien: Vedtage en passende lovgivning om ejendomsrestitution og sikre, at den fuldt ud implementeres, bl.a. ved løsning af spørgsmålet om (statsejede) byejendomme.

                  —

                  I Montenegro: Fuldt ud implementere lovgivningen om ejendomsrestitution.

                  —

                  Sikre tilstrækkeligt samarbejde mellem statsunionen og republikkerne og eventuelt også provins- og lokalmyndigheder om lovgivningsgrundlaget for mindretalsrettigheder og beskyttelsen af disse i praksis. Implementere strategierne og handlingsplanerne for integration af romaer, herunder hjemvendte romaer.

                  —

                  I Serbien: Styrke nationale mindretalsråd. Fremme gode relationer mellem de forskellige etniske grupper, bl.a. ved passende foranstaltninger på uddannelsesområdet. Fremme mindretallenes deltagelse i domstols- og retshåndhævelsesorganer.

                  —

                  I Montenegro: Vedtage loven om beskyttelse af mindretalsrettigheder.

            Regionale anliggender og internationale forpligtelser

                  —

                  Fuldt ud respektere Dayton-aftalen.

                  —

                  Styrke det regionale samarbejde og gode naboforhold med henblik på bl.a. at fremme forsoning. Indgå og implementere aftaler med nabolande, bl.a. om frihandel, grænseoverskridende samarbejde, bekæmpelse af organiseret kriminalitet, ulovlig handel og smugleri, retsligt samarbejde, grænseforvaltning, miljø, transport og energi. Arbejde på at realisere den fremtidige regionale frihandelsaftale i Sydøsteuropa.

                  —

                  Bidrage til at sikre en løsning på de udestående grænsespørgsmål med Kroatien og Bosnien-Hercegovina.

                  —

                  Sikre tilstrækkeligt samarbejde mellem statsunionen og republikkerne om lovgivningsgrundlaget for flygtninges og internt fordrevnes rettigheder og beskyttelsen af disse i praksis. Ophæve alle diskriminerende bestemmelser, navnlig i Montenegro, vedrørende arbejdsmarkedet, adgang til ejendomsret, adgang til domstolene og adgang til statsborgerskab; sikre uhindret adgang til sundhedsydelser og personlige dokumenter. Sikre retten til et reelt valg mellem bæredygtig tilbagevenden og integration. Bidrage til at sikre gennemførelsen af Sarajevo-erklæringen.

            Økonomiske krav

      I Serbien:

                  —

                  Bevare makroøkonomisk stabilitet. Fortsætte med den nødvendige finanspolitiske tilpasning og konsolidering for at bidrage til formindskelse af ubalancerne udadtil og dæmpning af inflationspresset. Fortsat føre en forsigtig pengepolitik sammen med en passende valutakurspolitik. Føre en moderat lønpolitik og undgå lønstigninger i den offentlige sektor ud over produktivitetsforbedringerne. Overvåge en hurtig kreditudvidelse og justere tilsynsreglerne. Videreudvikle og gennemføre reformen af pensionssystemet og fortsætte reformen af sygeforsikringssystemet.

                  —

                  Fortsætte med at bringe den grå økonomi frem i lyset og udvide skattegrundlaget ved indførelse af et system for forvaltning af de offentlige udgifter (finansforvaltning, offentlig intern finanskontrol) og omfattende skattereformer, med færre fritagelser og lavere skatteprocenter, især for arbejde.

                  —

                  Fremskynde omstruktureringen og privatiseringen af store kollektivt ejede og statsejede virksomheder for at styrke den finansielle og ledelsesmæssige disciplin. Gå videre med konkursprocedurer over for stærkt forgældede, tabsgivende kollektivt ejede selskaber for at mindske de kvasi-fiskale tab. Fremskynde omstruktureringen af store offentligt ejede forsyningsselskaber. Sikre, at der afsættes tilstrækkelige budgetmidler til omkostninger i forbindelse med afskedigelser og omstruktureringer.

                  —

                  Fuldføre reformen af banksektoren, navnlig privatiseringen af statsejede banker. Fortsætte omstruktureringen og privatiseringen af forsikringssektoren.

                  —

                  Reformere systemet med regulerede og administrerede priser. Især sørge for, at energipriserne tilpasses yderligere hen imod et niveau, der svarer til omkostningerne, og at al eksisterende prisstøtte til fattige forbrugere gradvis erstattes af direkte overførsler.

                  —

                  Udvikle et stabilt og velfungerende marked for jord og fast ejendom. Forberede en matrikellovgivning.

                  —

                  Fortsætte med at fremme beskæftigelsen og bekæmpe arbejdsløshed, særlig gennem erhvervsfaglig uddannelse og arbejdsmarkedsreformer, med inddragelse af alle relevante aktører; forbedre de offentlige arbejdsformidlinger og afsætte tilstrækkelige personalemæssige og finansielle ressourcer til implementering af politikken.

                  —

                  Fortsætte med at foretage de nødvendige tilpasninger af den serbiske handelsordning for at gøre den forenelig med de autonome handelsforanstaltninger, WTO‐reglerne og den fremtidige stabiliserings- og associeringsaftale (SAA).

            I Montenegro:

                  —

                  Bevare makroøkonomisk stabilitet. Fortsætte med den nødvendige finanspolitiske tilpasning og konsolidering for at mindske ubalancerne udadtil.

                  —

                  Implementere forvaltningssystemet for de offentlige udgifter.

                  —

                  Sikre fleksible lønfastsættelsesmekanismer for arbejdsmarkedet. Implementere beskæftigelsesloven, forbedre de offentlige arbejdsformidlinger og afsætte tilstrækkelige personalemæssige og finansielle ressourcer til implementering af politikken.

                  —

                  Gennemføre den resterende del af prisliberaliseringen. Yderligere tilpasse energipriserne hen imod et niveau, der dækker omkostningerne, ved implementering af det nye system for fastsættelse af elpriser. Gradvis erstatte al prisstøtte til fattige forbrugere med direkte overførsler.

                  —

                  Fremskynde omstruktureringen af statsejede virksomheder. Fuldføre privatiseringen af kollektivt ejede virksomheder. Vedtage og implementere loven om forsikringstilsyn.

                  —

                  Udvikle et stabilt og velfungerende marked for jord og fast ejendom. Vedtage loven om fysisk planlægning og loven om byggejord og sikre, at de implementeres effektivt.

                  —

                  Fortsætte med at foretage de nødvendige tilpasninger af den montenegrinske handelsordning for at gøre den forenelig med de autonome handelsforanstaltninger, WTO‐reglerne og den fremtidige stabiliserings- og associeringsaftale (SAA).

            Europæiske standarder

      Det indre marked

                  —

                  Fjerne eksisterende hindringer og undgå nye hindringer for statsunionens fællesmarked. Sikre indenlandske og udenlandske operatører adgang til hele statsunionens marked hvad angår varer, tjenesteydelser, kapital og personer. Sikre samråd om lovgivning og anvende princippet om gensidig anerkendelse af alle beslutninger, republikkerne træffer om markedsadgang.

            Frie varebevægelser

                  —

                  Fortsætte bestræbelserne på at tilpasse regler og forskrifter om standardisering, certificering, metrologi, akkreditering og overensstemmelsesvurdering til de gældende EU‐bestemmelser for at skabe gunstige vilkår for handelen. Begynde at indføre europæiske standarder.

                  —

                  Oprette et internt system for høring og information om nye tekniske forskrifter forud for vedtagelsen, specielt for foranstaltninger, der har indvirkning på handelen.

                  —

                  I begge republikker: Etablere lovgivningsrammer for og administrativ kapacitet til aktiv forbrugerbeskyttelse i tråd med EU's forbrugerpolitik.

            Frie kapitalbevægelser

                  —

                  I begge republikker: Implementere et system med korresponderende konti i forretningsbanker for at sikre frie kapitalbevægelser mellem republikkerne.

            Told og beskatning

                  —

                  I begge republikker: Gå videre med at tilpasse toldlovgivningen og –procedurerne til de gældende EU‐bestemmelser. Fortsætte moderniseringen af toldadministrationen for at sikre en høj administrativ kapacitet og styrke bekæmpelsen af korruption, grænseoverskridende kriminalitet og skatte- og afgiftsunddragelse. Styrke det administrative samarbejde og sikre en stadig overholdelse af forpligtelserne vedrørende gennemførelsen af præferencehandelsforanstaltninger (oprindelse).

                  —

                  I begge republikker: Gå videre med at tilnærme skattelovgivningen til de gældende EU‐bestemmelser. Forbedre implementeringen af skattelovgivningen, særlig hvad angår opkrævning og kontrol, for at bekæmpe skattesvig.

                  —

                  I begge republikker: Tilslutte sig principperne i adfærdskodeksen for erhvervsbeskatning og sikre, at nye skattemæssige foranstaltninger er i overensstemmelse med disse principper.

            Konkurrence

                  —

                  I begge republikker: Indføre antitrust-ordninger, der gælder for alle konkurrencebegrænsende virkninger. Sikre administrativ kapacitet til en effektiv og uafhængig håndhævelse af disse regler.

                  —

                  I begge republikker: Styrke koordineringen af statsstøtte og skabe fuld gennemsigtighed i statsstøtten som et første skridt hen imod statsstøttekontrol.

            Offentlige indkøb

                  —

                  Indføre konsistente og effektive ordninger for offentlige indkøb i begge republikker. Sikre gennemsigtige procedurer uanset kontrakternes størrelse og ikke-forskelsbehandling af serbiske, montenegrinske og EU‐leverandører.

            Intellektuel ejendomsret

                  —

                  Styrke beskyttelsen af intellektuelle ejendomsrettigheder yderligere ved vedtagelse af de resterende love og forskrifter. Sørge for straffebestemmelser og styrke implementerings- og håndhævelseskapaciteten på dette område, særlig i forbindelse med grænserne.

            Statistikker

                  —

                  I begge republikker: Udvikle pålidelige økonomiske statistikker. Revidere og vedtage masterplanen for statistikker med henblik på at forbedre statistikkernes kvalitet og udvide deres anvendelsesområde. Koordinere gennemførelsen af planen mellem republikkerne og med statsunionen. Styrke indsamlingen og bearbejdningen af landbrugsstatistikker i overensstemmelse med EU's normer og metoder; afslutte tilpasningen til HS‐nomenklaturen 2000/2002.

                  —

                  I Serbien: Vedtage lovgivning om statistikker.

            Sektorpolitikker
      Industri og SMV

                  —

                  I begge republikker: Gå videre med implementeringen af det europæiske charter for små virksomheder.

                  —

                  I Serbien: Fortsætte med implementeringen af det nye accelererede selskabsregistreringssystem og indføre hurtigere godkendelsesprocedurer. Gå videre med indførelsen af konsekvensanalyser for lovgivningen. Forbedre mulighederne for høring og repræsentation af erhvervslivet. Videreudvikle lokale/regionale virksomhedsstøttestrukturer (klynger, væksthuse, erhvervsparker/teknologiparker).

                  —

                  I Montenegro: Styrke det nyoprettede selvstændige investeringsfremmeagentur. Gå videre med implementeringen af den nationale garantifond. Forbedre mulighederne for høring og repræsentation af erhvervslivet. Øge bestræbelserne på at strømline og accelerere godkendelsessystemerne. Indføre »stiltiende godkendelse« i godkendelses- og registreringssystemerne. Begynde at indføre konsekvensanalyser for lovgivningen. Forbedre adgangen til finansiering og udvikle virksomhedsstøttestrukturer (klynger, væksthuse, erhvervsparker/teknologiparker).

            Landbrug og fiskeri

                  —

                     I Serbien: Fortsat styrke den administrative kapacitet til politikformulering og ‐implementering. Vedtage og begynde at implementere rammelovgivning om fødevaresikkerhed og dyre- og plantesundhed; opgradere laboratorier og kontroltjenester og kontrollen ved de ydre grænser på veterinær-, plantesundheds- og sundhedsområdet; færdiggøre oprettelsen af et identifikations- og registreringssystem for kvæg.

                  —

                     I Montenegro: Fortsat styrke den administrative kapacitet til politikformulering og ‐implementering. Implementere veterinærloven (herunder fiskevarer) og styrke veterinær- og plantesundhedslaboratorierne; styrke kontrollen. Øge bestræbelserne på at tilpasse lovgivningen til de gældende EU‐bestemmelser på veterinær- og plantesundhedsområdet. Tilpasse systemet for identifikation og registrering af kvæg til EU‐kravene.

            Miljø

                  —

                  I Serbien: Fortsætte med at tilnærme lovgivningen til EU's lovgivning og standarder (luftforurening, affaldsforvaltning og naturbeskyttelse); vedtage og begynde at implementere den nationale miljøbeskyttelsesstrategi. Vedtage og begynde at implementere den planlagte strategi for bæredygtig udvikling. Styrke den administrative kapacitet, især for institutioner og organer, der er ansvarlige for planlægning, udstedelse af tilladelser, kontrol og overvågning samt projektforvaltning. Udvikle en flerårig plan for finansiering af investeringer. Implementere den vedtagne lovgivning, særlig om miljøvurderinger og industriforurening. Begynde at opføre et anlæg til behandling og sikker deponering af farligt affald.

                  —

                  I Montenegro: Fortsætte med at tilnærme lovgivningen til EU's lovgivning og standarder, særlig rammelovgivningen om miljøbeskyttelse. Implementere og håndhæve den vedtagne lovgivning. Udvikle en samlet miljøbeskyttelsesstrategi (vand, affald, luft). Vedtage arealanvendelsesplanen; vedtage strategien for bæredygtig udvikling og sektorstrategier (integreret kystforvaltning, biodiversitet, klimaændringer). Styrke den administrative kapacitet.

            Transportpolitik

                  —

                  Færdiggøre programmet og fortsætte med at tilpasse luftfartslovgivningen til de gældende EU‐bestemmelser med henblik på det fælles europæiske luftfartsområde.

                  —

                  Implementere aftalememorandummet om udvikling af det sydøsteuropæiske regionale net af basale transportforbindelser, herunder transportobservatoriet.

                  —

                  I Serbien: Vedtage og implementere en national transportstrategi (veje, jernbaner, luftfart og vandveje) under hensyntagen til sektorens økonomiske levedygtighed. Implementere jernbaneloven. Færdiggøre masterplanen for sejlads ad indre vandveje.

                  —

                  I Montenegro: Implementere vejtransportloven (herunder etablering af relevante implementeringsstrukturer). Begynde at øremærke tilstrækkelige ressourcer til vedligeholdelse af transportinfrastruktur og institutioner.

            Energi

                  —

                  Begynde at implementere forpligtelserne i henhold til traktaten om energifællesskabet.

                  —

                  I Serbien: Fuldt ud implementere energiloven og også sikre, at det uafhængige energiagentur fungerer tilfredsstillende; fortsætte med at foretage miljørevisioner af energianlæg og tage fat på de værste forurenere. Sikre opdeling med henblik på omstrukturering og privatisering. Styrke de nødvendige administrative strukturer. Gå videre med etableringen af et regionalt energimarked (bl.a. ved forbedrede sammenkoblingsmuligheder).

                  —

                  I Montenegro: Færdiggøre og implementere energiudviklingsstrategien, herunder strategien for energieffektivitet; styrke økonomiministeriets administrative kapacitet på energiområdet; opdele og omstrukturere elværkerne. Styrke energistyrelsen. Færdiggøre omstruktureringen og liberaliseringen af det interne energimarked; privatisere og/eller tillade udvikling af offentlig-private partnerskaber i sektoren.

            Informationssamfund og medier

                  —

                  I Serbien: Sikre at den elektroniske kommunikationssektor liberaliseres, at reguleringsorganerne er uafhængige og fungerer effektivt, og at den nødvendige lovgivning og politik for sektoren vedtages og implementeres.

                  —

                  I Montenegro: Fremme konkurrence på markedet i kraft af en styrkelse af telekommunikationsagenturet, især ved indførelse af de nødvendige konkurrenceforanstaltninger og fastsættelse af betingelser for samtrafiktakster.

            Finanskontrol

                  —

                  Udvikle en offentlig intern finanskontrolstrategi.

            Retfærdighed, frihed og sikkerhed
      Visum, grænsekontrol, asyl og migration

                  —

                  Udvikle en statsunions-tilgang til integreret grænseforvaltning og sikre en konsistent implementering i republikkerne i tråd med det relevante aftalememorandum. Til opfølgning af Ohrid-regionalkonferencen om grænsesikkerhed og –forvaltning i maj 2003, implementere de kortfristede foranstaltninger, regeringen vedtog.

                  —

                  I Serbien: Tage konkrete skridt til at implementere en god praksis vedrørende grænsepoliti; hurtigst muligt fortsætte med at demilitarisere grænsekontrollen under koordinering med statsunionens myndigheder.

                  —

                  I Montenegro: Styrke den civile grænsekontrol yderligere (inklusive træning og udstyr, der er kompatibelt med EU‐normer).

                  —

                  Udvikle en statsunions-tilgang til spørgsmål vedrørende visum, asyl og migration i overensstemmelse med forfatningscharteret, bl.a. ved en fuldstændig harmonisering af republikkernes visumordninger. Indføre mekanismer til overvågning af, at denne politik implementeres konsistent i republikkerne.

                  —

                  Vedtage asyllovgivning i begge republikker og fortsætte med at indgå og implementere tilbagetagelsesaftaler. I Serbien: Forbedre kapaciteten og infrastrukturen i modtagelsescentret for asylansøgere og flygtninge. I Montenegro: Bygge de planlagte modtagelsescentre for asylansøgere og flygtninge.

            Hvidvaskning af penge

                  —

                  I begge republikker: Sikre en effektiv implementering af lovgivningen til bekæmpelse af pengehvidvask og styrke de finansielle efterretningsenheder.

            Narkotika

                  —

                  I begge republikker: Øge kapaciteten til at bekæmpe narkotikahandel og udvikle og begynde at implementere en national narkotikastrategi på linje med EU's narkotikastrategi.

            Politi

                  —

                  Implementere de aftalte institutionelle rammer for rets- og retshåndhævelsessamarbejde mellem republikkerne, bl.a. ved fuldt ud at implementere aftalememorandummet undertegnet af de respektive justits- og indenrigsministerier.

                  —

                  I Serbien: Implementere loven om politiet for at gøre det professionelt og ansvarligt.

                  —

                  I Montenegro: Implementere lovene om politiet og det nationale sikkerhedsagentur og sikre professionalisme og ansvarlighed.

            Bekæmpelse af organiseret kriminalitet og terrorisme

                  —

                  Etablere effektive institutionelle mekanismer til myndighedssamarbejde internt i republikkerne og formalisere samarbejdet mellem dem.

                  —

                  I begge republikker: Vedtage lovgivning om og udvikle kapacitet til beslaglæggelse af aktiver. Styrke kriminalefterretningssystemet. Vedtage lovgivning om beskyttelse af persondata og tage de nødvendige skridt til forberedelse af indgåelsen af en samarbejdsaftale med Europol. Styrke bekæmpelsen af menneskesmugling og menneskehandel, herunder sikre, at ofre ydes passende bistand og beskyttelse.

                  —

                  Gøre det internationale samarbejde mere effektivt og implementere de relevante internationale konventioner om terrorisme; forbedre samarbejdet og udvekslingen af information mellem alle grene af sikkerhedstjenesterne og med andre stater; forebygge finansiering og forberedelse af terrorhandlinger.

            PRIORITETER PÅ MELLEMLANG SIGT

            Politiske krav

      Demokrati og retsstatsforhold
      Offentlig forvaltning

                  —

                  Yderligere styrke fagministeriernes enheder for europæisk integration og mekanismerne til samarbejde med kontorerne for europæisk integration.

                  —

                  I Serbien: Fuldt ud implementere tjenestemandsloven og loven om den offentlige forvaltning. Implementere foranstaltninger til udvikling af de menneskelige ressourcer i den offentlige sektor. Styrke kapaciteten (politikformulering og tværministeriel koordination) i den offentlige forvaltning på statsligt og lokalt plan; indføre et centraliseret lønsystem. Styrke den økonomiske politikformuleringsproces. Vedtage og implementere en decentraliseringsreform, der sikrer de lokale myndigheders levedygtighed.

                  —

                  I Montenegro: Sikre en stabilisering af myndigheden for forvaltning af menneskelige ressourcer. Styrke politikformuleringsprocessen. Implementere decentraliseringsreform.

            Forsvarsreform

                  —

                  Gå videre med omstruktureringen og reformen af de væbnede styrker, herunder om nødvendigt nedskæring (under hensyntagen til de sociale virkninger), omstilling og privatisering af militære aktiver og forsvarsindustrien samt øget gennemsigtighed og civil kontrol.

            Retsvæsen

                  —

                  I Serbien: Tilpasse den nationale strategi for reform af retsvæsenet og den tilhørende handlingsplan, særlig vedrørende dommeres udnævnelse og prøvetid og anklageres uafhængighed. Skabe og implementere et it‐netværk for anklagere på alle niveauer; sikre fuldbyrdelse af domstolsafgørelser. Yderligere styrke kapaciteten til at behandle krigsforbrydersager hjemme i fuld overensstemmelse med de internationale forpligtelser vedrørende samarbejde med ICTY.

                  —

                  I Montenegro: Sikre, at dommeruddannelsescentret fungerer tilfredsstillende. Implementere it‐strategien for retsvæsenet.

            Antikorruptionspolitik

                  —

                  Sikre fuld overholdelse af FN‐konventionen om korruptionsbekæmpelse.

            Menneskerettigheder og beskyttelse af mindretal

                  —

                  Implementere lovgivningen til bekæmpelse af diskrimination.

                  —

                  Sikre, at handicappede børn og børn fra mindretalsgrupper inkluderes i det normale undervisningssystem; reformere børneinstitutionssystemet.

                  —

                  Fortsætte med at fremme integrationen af mindretal og et godt forhold mellem de etniske grupper.

            Regionale spørgsmål og internationale forpligtelser

                  —

                  Lette integrationen for flygtninge, der vælger ikke at vende tilbage. I Serbien: Vedtage ny lovgivning om flygtninge; fortsat implementere den nationale strategi. I Montenegro: Implementere den nationale strategi for flygtninge som led i en samlet strategi for social inklusion og social integration.

            Økonomiske krav

      I Serbien:

                  —

                  Videreføre bæredygtige makroøkonomiske politikker; fortsætte den finanspolitiske tilpasning og konsolidering for yderligere at mindske ubalancerne udadtil og dæmpe inflationspresset. Foretage en prioritering af de offentlige udgifter i de årlige og mellemfristede budgetter; især mindske de kvasi-fiskale tab for statsejede eller kollektivt ejede virksomheder. Fortsat føre en moderat lønpolitik. Gå videre med reformen af pensions- og sygeforsikringssystemerne.

                  —

                  Forbedre budgetproceduren og finansforvaltningen; styrke opbygningen af kapacitet til budgetforberedelse og –gennemførelse, så det bliver muligt at foretage en prioritering. Forbedre finansforvaltningen på statsligt og lokalt plan.

                  —

                  Indføre effektive procedurer for opdagelse, behandling og opfølgning af tilfælde af formodet svig og andre uregelmæssigheder i forbindelse med nationale og internationale finansieringsmidler.

                  —

                  Fortsætte med privatiseringen af store kollektivt ejede og statsejede virksomheder og eventuelt offentligt ejede forsyningsselskaber for at bidrage til at øge den private sektors andel af økonomien.

                  —

                  Styrke erhvervsklimaet og fremme udviklingen af den private sektor og beskæftigelsen i kraft af konkurrenceprægede markeder, lige konkurrencevilkår og adgang til finansiering ved udvikling af finanssektoren.

                  —

                  Gøre markedet for jord og fast ejendom mere velfungerende. Vedtage og implementere matrikellovgivning og lovgivning, der giver private mulighed for at eje grundarealer i byerne. Indlede en jordreform med omstrukturering og privatisering af store gårde.

                  —

                  Fortsætte med de nødvendige reformer for at kunne overholde WTO‐reglerne og ‐forpligtelserne og dermed fremskynde WTO‐tiltrædelsesprocessen.

                  —

                  Intensivere arbejdet med at forbedre uddannelsessystemet, herunder grundskoleuddannelsen, og at skabe et moderne erhvervsuddannelsessystem.

                  —

                  Begynde at udforme og implementere en integreret forskningspolitik.

            I Montenegro:

                  —

                  Videreføre bæredygtige makroøkonomiske politikker; fortsætte den finanspolitiske tilpasning og konsolidering for yderligere at mindske ubalancerne udadtil. Foretage en prioritering af de offentlige udgifter i den kort- og mellemfristede budgettering; især mindske subsidier og overførsler og lønudgifterne i den offentlige sektor. Til stadighed mindske de samlede offentlige udgifters andel af BNP.

                  —

                  Forbedre budgetproceduren og finansforvaltningen; styrke opbygningen af kapacitet til budgetforberedelse og –gennemførelse, så det bliver muligt at foretage en prioritering. Forbedre finansforvaltningen på statsligt og lokalt plan.

                  —

                  Indføre effektive procedurer for opdagelse, behandling og opfølgning af tilfælde at formodet svig og andre uregelmæssigheder i forbindelse med nationale og internationale finansieringsmidler.

                  —

                  Styrke erhvervsklimaet og fremme udviklingen af den private sektor og beskæftigelsen i kraft af konkurrenceprægede markeder, lige konkurrencevilkår og adgang til finansiering ved udvikling af finanssektoren. Strømline retsprocedurerne i handelssager.

                  —

                  Fortsætte med de nødvendige reformer for at kunne overholde WTO‐reglerne og ‐forpligtelserne og dermed fremskynde WTO‐tiltrædelsesprocessen.

                  —

                  Intensivere arbejdet med at forbedre uddannelsessystemet, herunder grundskoleuddannelsen, og at skabe et moderne erhvervsuddannelsessystem.

                  —

                  Begynde at udforme og implementere en integreret forskningspolitik.

            Europæiske standarder

      Det indre marked
      Frie kapitalbevægelser

                  —

                  Yderligere liberalisere kort- og mellemfristede kapitalbevægelser i begge republikker.

            Frie varebevægelser

                  —

                  Yderligere udvikle standardiseringen, særlig ved indførelse af europæiske standarder. Fortsætte med at gennemføre både den nye og globale metodes direktiver og den gamle metodes direktiver i den nationale lovgivning. Etablere en struktur for markedstilsyn som krævet efter de gældende EU‐bestemmelser.

            Told og beskatning

                  —

                  Sikre en fortsat tilnærmelse af den serbiske og montenegrinske skatte- og toldlovgivning til de gældende EU‐bestemmelser og yderligere øge den administrative kapacitet til at implementere toldlovgivningen og bekæmpe korruption, grænseoverskridende kriminalitet og skatteunddragelse.

                  —

                  Forbedre gennemsigtigheden og udvekslingen af information med EU‐medlemsstaterne for at lette håndhævelsen af foranstaltninger, der forebygger skatteundgåelse og skatteunddragelse.

            Statistikker

                  —

                  I begge republikker: Udvikle pålidelige økonomiske statistikker. Opbygge institutionel kapacitet til at udarbejde og offentliggøre statistiske basisdata, der er tilpasset europæiske normer for erhvervsstatistikker, arbejdsmarkedsstatistikker og nationalregnskaber.

            Sektorpolitikker
      Industri og SMV

                  —

                  I begge republikker: Implementere det europæiske charter for SMV'er.

            Landbrug og fiskeri

                  —

                  I Serbien: Opbygge yderligere administrativ kapacitet til politikformulering og ‐implementering. Udforme og begynde at implementere en politik for udvikling af landdistrikterne. Fortsætte med at styrke lovgivningen og kontrollen på veterinær-, sundheds-, plantesundheds- og fødevaresikkerhedsområdet, herunder for vinlaboratorier. Forbedre affaldsforvaltningen og mindske landbrugets forurening. Styrke landbrugs- og fødevaremarkedssystemerne, herunder kvalitetskontrol samt risikoanalyse og kritiske kontrolpunkter (HACCP); mindske de politiske fordrejninger af landbrugsmarkederne og reformere direktoratet for råvarereserver. Udvide dyreidentifikations- og -registreringssystemet til at omfatte flere arter. Forberede et program for opgradering af fødevarevirksomheder, så de opfylder EU‐kravene.

                  —

                  I Montenegro: Opbygge yderligere administrativ kapacitet til politikformulering og ‐implementering. Udforme og begynde at implementere en politik for udvikling af landdistrikterne. Styrke den institutionelle kapacitet på fødevaresikkerhedsområdet. Forberede et program for opgradering af fødevarevirksomheder, så de opfylder EU‐kravene. Indlede arbejdet med henblik på identificering af får og geder og registrering af deres bevægelser. Indlede arbejdet med henblik på at sikre en effektiv kontrol af den indenlandske planteproduktion, særlig for produkter omfattet af specifikke EU‐krav. Træffe foranstaltninger til at sikre, at fiskeripolitikken i højere grad tilnærmes til EU‐normerne, særlig med hensyn til ressourceforvaltning, inspektion og kontrol samt på det markeds- og strukturpolitiske område.

            Miljø

                  —

                  I begge republikker: Fortsætte med at implementere og håndhæve en lovgivning, der er tilnærmet til EU‐lovgivningen. Fortsat implementere lovgivning om vurdering af virkningerne for miljøet. Ratificere og begynde at implementere Kyoto-protokollen. Sikre en bæredygtig finansiel ramme for implementeringen af en miljøbeskyttelsespolitik på mellemlang til lang sigt.

                  —

                  I Serbien: Vedtage og begynde at implementere strategier for luftforurening, affaldsforvaltning og naturbeskyttelse. Fortsætte med at implementere den nationale miljøbeskyttelsesstrategi og vandstrategien. Fortsat styrke miljøinstitutionernes og ‐organernes administrative kapacitet. Begynde at implementere den flerårige plan for finansiering af investeringer. Afslutte opførelsen af et anlæg til behandling og sikker deponering af farligt affald.

                  —

                  I Montenegro: Fortsætte med at tilnærme lovgivningen til EU's lovgivning og standarder, særlig lovgivningen om luftforurening, vand og affald. Begynde at implementere arealanvendelsesplanen og den samlede miljøbeskyttelsesstrategi. Udvikle en samlet miljøbeskyttelsesstrategi (vand, affald, luft). Begynde at implementere strategien for bæredygtig udvikling og sektorstrategier (integreret kystforvaltning, biodiversitet, klimaændringer). Fortsat styrke den administrative kapacitet i fagministerier og organer, der er ansvarlige for miljøplanlægning, tilladelser, kontrol og overvågning samt projektforvaltning.

            Transportpolitik

                  —

                  I begge republikker: Styrke kapacitetsopbygningen, herunder vedrørende forberedelse af store investeringsprojekter. Fortsat øremærke tilstrækkelige ressourcer til vedligeholdelse af transportinfrastruktur og institutioner.

                  —

                  Implementere internationale forpligtelser i henhold til Den Internationale Søfartsorganisations konventioner og forbedre søsikkerhedsforholdene for flåden på baggrund af Paris-aftalememorandummet.

            Energi

                  —

                  I begge republikker: Vedtage og implementere en langsigtet strategi for en miljømæssigt bæredygtig energipolitik.

                  —

                  Fortsætte med at implementere regionale og internationale forpligtelser på dette område med henblik på etablering af et konkurrencedygtigt regionalt energimarked.

            Informationssamfund og medier

                  —

                  I begge republikker: Gennemføre de nye EU‐rammer for elektronisk kommunikation i den nationale lovgivning og implementere dem. Sikre, at tilsynsmyndighederne er uafhængige og har tilstrækkelige ressourcer og ekspertise. Begynde på tilpasningen til EU‐bestemmelserne på det audiovisuelle område.

            Finanskontrol

                  —

                  Udvikle og implementere principperne for decentraliseret ledelsesansvarlighed og funktionelt uafhængig intern revision i overensstemmelse med de internationalt anerkendte standarder og EU's bedste praksis.

                  —

                  Styrke den øverste revisionsinstitutions operationelle kapacitet og funktionelle og finansielle uafhængighed.

                  —

                  Udvikle procedurer og administrativ kapacitet til sikring af en effektiv beskyttelse af EU's finansielle interesser.

            Retfærdighed, frihed og sikkerhed
      Visum, grænsekontrol, asyl og migration

                  —

                  I begge republikker: Udvikle den tekniske infrastruktur og kapaciteten i form af menneskelige ressourcer til at implementere den integrerede grænseforvaltningspolitik, herunder styrke grænsepolitiet og toldvæsenet. Forbedre kontakterne over grænserne med nye grænseovergangssteder. Øge samarbejdet mellem republikkernes instanser for bekæmpelse af menneskehandel og menneskesmugling.

            Politi

                  —

                  I begge republikker: Fortsætte omstruktureringen; sikre ansvarlighed; reformere politiuddannelsen; sikre samarbejde mellem retshåndhævelsesorganer.

            Bekæmpelse af organiseret kriminalitet og terrorisme

                  —

                  I begge republikker: Udvikle et effektivt system til beskyttelse af vidner, som også omfatter regionale elementer. Styrke bekæmpelsen af økonomisk og finansiel kriminalitet (herunder pengehvidvask og falskmøntneri), svig og korruption og forbedre den tilsvarende lovgivning. Lette udstationeringen af forbindelsesofficerer fra EU‐medlemsstater i de relevante statsorganer for bekæmpelse af organiseret kriminalitet. Implementere Palermo-konventionen om grænseoverskridende organiseret kriminalitet.

                  —

                  I Serbien: Styrke indenrigsministeriets kapacitet (særlig i direktoratet for organiseret kriminalitet). Udvikle procedurer og kapacitet til udveksling af efterforskningsoplysninger mellem de forskellige organer.

                  —

                  I Montenegro: Øge den administrative og retslige kapacitet til implementering af straffeloven i forbindelse med organiseret kriminalitet. Styrke indenrigsministeriets enhed for bekæmpelse af organiseret kriminalitet og sikre koordinering mellem alle håndhævelsesorganer.

            KOSOVO som defineret ved De Forenede Nationers Sikkerhedsråds resolution 1244 af 10. juni 1999
      KOSOVO
      SOM DEFINERET VED DE FORENEDE NATIONERS SIKKERHEDSRÅDS RESOLUTION 1244 AF 10. JUNI 1999
      PRIORITETER PÅ KORT SIGT

                  —

                  For at garantere et sikkert, demokratisk og multietnisk Kosovo er det nødvendigt at fortsætte implementeringen af de standarder for Kosovo, som er stadfæstet af FN’s Sikkerhedsråd.

                  —

                  I den sammenhæng skal der tages fat på følgende prioriteter:

            Nøgleprioriteter

                  —

                  Sikre fuld overholdelse af retsstatsprincipperne og føre en politik, der til enhver tid bekæmper korruption, organiseret kriminalitet og økonomisk kriminalitet.

                  —

                  Sikre demokratisk styring af og offentlige tjenesteydelser til alle befolkningsgrupper i Kosovo ved oprettelse af en professionel, ansvarlig, tilgængelig, repræsentativ og gennemsigtig offentlig administration, der er fri for politisk indblanding.

                  —

                  Fremme reformen af det lokale selvstyre under hensyntagen til synspunkterne og interesserne hos alle befolkningsgrupper i Kosovo, herunder tildeling af passende budgetmidler, og øge den administrative kapacitet til at fremme decentraliseringsprocessen.

                  —

                  Skabe et klima præget af tolerance mellem de forskellige etniske grupper og bæredygtig multietnicitet, og som fremmer hjemvenden. Garantere alle befolkningsgrupper respekt, sikkerhed, bevægelsesfrihed og deltagelse. Udtrykkeligt fordømme alle tilkendegivelser af fjendtlighed over for mindretalsgrupper. Energisk retsforfølge al interetnisk kriminalitet.

                  —

                  Skabe betingelser for investeringer, handel, beskæftigelse og økonomisk vækst til gavn for alle samfundene.

                  —

                  Sikre fuldt samarbejde med FN’s Internationale Krigsforbrydertribunal for Det Tidligere Jugoslavien (ICTY).

                  —

                  Fuldt ud respektere UNSCR 1244 og intensivere en velforberedt dialog med Beograd. Udvise en konstruktiv holdning. Skabe de nødvendige betingelser for at lette kosovoserbernes deltagelse i den politiske proces.

            Politiske krav

      Demokrati og retsstatsforhold
      Provisoriske selvstyreinstitutioner

                  —

                  Sikre at forsamlingen og dens udvalg og regeringen og kommunerne fuldt ud fungerer effektivt, herunder sikre fuld overholdelse af de respektive forretningsordener og fuld respekt for alle befolkningsgruppers rettigheder og interesser.

                  —

                  Øge forsamlingens tilsyn med regeringen og forsamlingens ansvarlighed og åbenhed.

                  —

                  Øge mindretallenes repræsentation i alle institutioner og den offentlige forvaltning på centralt og kommunalt plan.

                  —

                  Forberede og gennemføre en folke- og boligtælling i fuld overensstemmelse med internationale normer.

            Valg

                  —

                  Afholde frie, retfærdige og gennemsigtige valg. Styrke den uafhængige og multietniske centrale valgkommission med henblik på rettidig afholdelse af valg i 2006.

                  —

                  Sørge for passende valgsteder, sikkerhed og andre foranstaltninger, så alle befolkningsgrupper kan udøve deres stemmeret. Sørge for, at internt fordrevne og flygtninge kan deltage i valget, selv om deres muligheder for at vende tilbage til Kosovo er begrænsede.

            Offentlig forvaltning

                  —

                  Styrke kapaciteten til samordning på regeringsplan og mere præcist definere de centrale og lokale myndigheders ansvar for at sikre sammenhæng i implementering af politikken.

                  —

                  Håndhæve gennemsigtige procedurer for ansættelse, overførsel, bedømmelse, forfremmelse, adfærd og afskedigelse af offentligt ansatte, herunder ansatte i Kosovos beskyttelseskorps (KPC), politiet og retsvæsenet, samt for finansforvaltningen.

                  —

                  Forbedre kvaliteten af og adgangen til grundlæggende offentlige tjenesteydelser for alle befolkningsgrupper, herunder bidrage til at formindske efterspørgslen efter tjenesteydelser fra parallelstrukturer.

                  —

                  Udvikle og opretholde effektive og politisk uafhængige uddannelsesinstitutioner for den offentlige forvaltning. Forbedre videreuddannelsen for ledere. Udvikle Kosovos offentlige forvaltningsinstitut til et organ, der kan tilbyde alle offentligt ansatte professionel uddannelse.

                  —

                  Vedtage loven om nødforvaltning og yderligere forbedre indsatsen, professionalismen og koordineringen i relevante institutioner i Kosovo, herunder KPC, inden for civilbeskyttelse.

            Retsvæsen

                  —

                  Sikre effektive og uvildige domstole, der er fri for politisk indflydelse.

            Beskytte vidner.

                  —

                  Implementere det automatiserede sagsforvaltningssystem for at mindske antallet af ubehandlede sager, særlig inden for den borgerlige ret. Sikre fuldbyrdelse af civilretsafgørelser.

                  —

                  Yderligere udvikle den juridiske uddannelse og træning, særlig for dommere, anklagere og administrativt personale. Vedtage og implementere loven om Kosovos retsvæsensinstitut og omdanne det til en levedygtig institution, der er ansvarlig for uddannelserne inden for retsvæsenet.

                  —

                  Styrke de kommunale domstole og politiets indsats for at forebygge, straffe og tage fat på ulovlig besættelse, brug og opførelse af fast ejendom.

                  —

                  Styrke anklageinstitutionen for at sikre, at den lever op til principperne om uafhængighed og upartiskhed.

                  —

                  Udvikle en politisk uafhængig kapacitet til at varetage beføjelser på området retlige og indre anliggender.

            Antikorruptionspolitik

                  —

                  Implementere loven om bekæmpelse af korruption. Oprette organet for bekæmpelse af korruption. Vedtage og implementere planen for bekæmpelse af korruption.

            Menneskerettigheder og beskyttelse af mindretal

                  —

                  Sikre at der fortsat er en uafhængig og finansielt levedygtig ombudsmandsinstitution, og at der tages behørigt hensyn til ombudsmandens anbefalinger.

                  —

                  Lette og fremme hjemvenden af flygtninge og fordrevne fra alle befolkningsgrupper og afslutte rehabiliteringen af ejendomme, der blev beskadiget eller ødelagt som følge af begivenhederne i marts 2004, herunder historiske og religiøse steder.

                  —

                  Styrke de administrative strukturer og ansvarlighedsmekanismerne i ministeriet for befolkningsgrupper og hjemvenden. Videreudvikle og implementere den fælles strategiske ramme for befolkningsgrupper og hjemvenden og udvikle kommunale mekanismer til at lette en bæredygtig integration af hjemvendte og eksisterende mindretalsgrupper.

                  —

                  Vedtage og håndhæve en effektiv lov om officielle sprog og oprette en effektiv mekanisme til overvågning af lovens implementering.

                  —

                  Lovliggøre uofficielle bosættelser. Finde bæredygtige repatrieringsløsninger for integrering af roma-mindretalsgrupper, der lever under risikofyldte forhold i lejre, og for grupper af internt fordrevne, der opholder sig i uofficielle centre.

                  —

                  Vedtage loven om bevarelse af kulturarven og etablere administrative mekanismer til at sikre, at den implementeres.

                  —

                  Vedtage lovgivning om offentlig radio- og tv‐udsendelsesvirksomhed og forbud mod injurier. Konsolidere medieselvreguleringssystemet ved oprettelse af den uafhængige mediekommission og sikring af, at presserådet fungerer effektivt, og at presseloven implementeres.

                  —

                  Etablere passende juridiske rammer for ikke-statslige organisationer og sikre, at de frit kan virke inden for disse rammer.

                  —

                  Afslutte lovgivningen og foranstaltningerne til beskyttelse af ejendomsrettigheder, særlig vedrørende ejerskab, brugsret og andre rettigheder over bolig- og ikke-boligejendomme, herunder lovgivningsrammer for regulering af byggeri. Harmonisere kommunale regulativer og oprette en mekanisme til effektiv løsning af tvister om erhvervs- og landbrugsejendomme. Bevidstgøre offentligheden om konsekvenserne af ulovligt byggeri.

                  —

                  Udvikle og implementere en strategi, herunder bæredygtige afløserordninger for bolig- og ejendomsdirektoratet, for at få afgjort alle udestående krav vedrørende boligejendomme.

                  —

                  Sikre en effektiv implementering af antidiskriminationsloven.

                  —

                  Træffe konkrete foranstaltninger til at forebygge og straffe alle former for vold mod kvinder.

            Regionale spørgsmål og internationale forpligtelser

                  —

                  Styrke det regionale samarbejde og opbygge gode naboskabsforhold.

                  —

                  Indgå og implementere frihandelsaftaler i regionen og deltage i alle relevante regionale initiativer, særlig under stabilitetspagten.

            Økonomiske krav

                  —

                  Afslutte privatiseringsprocessen i overensstemmelse med Kosovo-forvaltningsinstituttets tidsplan.

                  —

                  Afslutte den selskabsmæssige omdannelse af offentligt ejede virksomheder, dvs. elværker, jernbaner, fjernvarmeværker, vandværker og affaldsanlæg. Implementere yderligere omstruktureringsskridt for at forbedre disse selskabers styring, effektivitet og økonomiske bæredygtighed. Yderligere styrke reguleringsrammerne for offentlige forsyningsselskaber og forbedre de uafhængige tilsyns administrative kapacitet.

                  —

                  Styrke gennemsigtigheden i de offentlige finanser og deres bæredygtighed. Sikre overensstemmelse mellem 2006‐budgettet og de konsoliderede mellemfristede udgiftsrammer.

                  —

                  Opstille og implementere de makroøkonomiske og budgetmæssige prioriteter i snævert samarbejde med IMF.

                  —

                  Forbedre den finanspolitiske disciplin og kontrollen med de offentlige udgifter. Etablere effektive procedurer for opdagelse, behandling og opfølgning af tilfælde af formodet svig og andre uregelmæssigheder i forbindelse med nationale og internationale finansieringsmidler.

                  —

                  Fortsætte med at udvikle lovgivningsmæssige og politiske rammer for handelspolitik og handelsrelaterede politikker og sikre forenelighed med EU og WTO. Bekendtgøre og implementere loven om udenrigshandelsvirksomhed.

                  —

                  Forbedre kvaliteten af uddannelsen på primær- og sekundærtrinnet, videregående uddannelser og erhvervsfaglige uddannelser.

            Europæiske standarder

                  —

                  Styrke alle institutioners administrative kapacitet til effektivt at undersøge, om politik og lovgivning stemmer overens med EU‐kravene, og i særdeleshed styrke de strukturer, der beskæftiger sig med tilnærmelse til EU.

            Det indre marked
      Frie varebevægelser

                  —

                  Forberede den nødvendige lovgivning og etablere infrastrukturen for standardisering, certificering, metrologi, akkreditering og overensstemmelsesvurdering under hensyntagen til komplementariteten med regionen.

                  —

                  Implementere loven om indenrigshandel.

            Frie kapitalbevægelser

                  —

                  Vedtage passende tilsynskrav og styrke tilsynet i finanssektoren.

            Told og beskatning

                  —

                  Øge toldmyndighedernes kapacitet til at bekæmpe korruption og grænseoverskridende kriminalitet. Øge kriminalundersøgelsesenhedens kapacitet.

                  —

                  Sikre overholdelse af forpligtelserne vedrørende implementering af præferencehandelsforanstaltninger (oprindelse).

                  —

                  Forbedre skattesystemet og øge skatteforvaltningens kontrol- og opkrævningskapacitet.

                  —

                  Tilslutte sig principperne i adfærdskodeksen for erhvervsbeskatning og sikre, at nye skattemæssige foranstaltninger er i overensstemmelse med disse principper.

            Offentlige indkøb

                  —

                  Vedtage og effektivt implementere den reviderede lov om offentlige indkøb, herunder de tilhørende gennemførelsesbestemmelser. Indføre effektive revisionsprocedurer.

            Intellektuel ejendomsret

                  —

                  Udforme og implementere lovgivning om beskyttelse af intellektuelle, industrielle og kommercielle ejendomsrettigheder. Opstille en strategi på mellemlang sigt for forbedring af håndhævelsen af disse rettigheder.

            Statistikker

                  —

                  Etablere et indledende sæt pålidelige (nationale) regnskabsstatistikker.

            Sektorpolitikker
      Industri og SMV

                  —

                  Vedtage en strategi på mellemlang sigt for SMV‐politikken, herunder oprettelse af SMV‐støtteorganet og organet for investeringsfremme. Fortsætte med at implementere det europæiske charter for små virksomheder.

                  —

                  Vedtage generelle finansielle rapporteringsrammer, der er tilpasset efter forholdene i Kosovo, og som begrænser anvendelsen af internationale finansielle rapporteringsstandarder/internationale regnskabsstandarder til virksomheder af offentlig interesse og fuldt ud udnytter undtagelserne i fjerde og syvende selskabsdirektiv.

            Landbrug og fiskeri

                  —

                  Udforme og begynde at implementere en politik for udvikling af landdistrikterne.

                  —

                  Fortsætte med at tilpasse lovgivningen til de gældende EU‐bestemmelser på veterinær- og plantesundhedsområdet.

                  —

                  Tilpasse systemet for identifikation og registrering af kvæg efter EU‐kravene.

            Miljø

                  —

                  Forberede vedtagelsen og implementeringen af lovgivning om vurdering af virkningerne for miljøet i overensstemmelse med de gældende EU‐bestemmelser.

                  —

                  Forberede en samlet miljøhandlingsplan, særlig hvad angår folkesundhedsspørgsmål, med henblik på tilnærmelse til de gældende EU‐bestemmelser.

                  —

                  Forberede aktiviteter med henblik på øget bevidstgørelse af offentligheden om og fremme af civilsamfundets deltagelse i miljøspørgsmål.

            Transportpolitik

                  —

                  Implementere aftalememorandummet om udvikling af det sydøsteuropæiske regionale net af basale transportforbindelser, herunder transportobservatoriet.

                  —

                  Implementere loven om vejtransport. Vedtage en lov om trafiksikkerhed og begynde at implementere foranstaltninger på dette område.

                  —

                  Øge transportplanlægningskapaciteten for at få vedtaget og begynde at implementere transportpolitiske rammer, herunder udvikling af en multimodal transportstrategi på centralt og lokalt plan.

                  —

                  Fortsætte med at forbedre den datastyrede forvaltning af aktiver til vedligeholdelse og rehabilitering.

                  —

                  Fortsætte med at tilpasse luftfartslovgivningen til de gældende EU‐bestemmelser med henblik på det fælles europæiske luftfartsområde.

                  —

                  Udvikle det civile driftsselskab for Pristinas lufthavn og dets personale og faciliteter for at sikre et tilstrækkeligt sikkerhedsniveau og en god og ansvarlig ledelse.

            Energi

                  —

                  Begynde at implementere forpligtelserne i henhold til traktaten om energifællesskabet. Sikre elselskabets leve- og bæredygtighed, bl.a. ved en betydelig forøgelse af de opkrævede indtægter og forbedring af styringsstrukturerne.

            Informationssamfund og medier

                  —

                  Vedtage og begynde at implementere en politik for elektroniske kommunikationsnet og –tjenester for at skabe et stabilt konkurrenceklima og tiltrække udenlandske investorer.

            Finanskontrol

                  —

                  Udvikle en offentlig intern finanskontrolstrategi som grundlag for opfyldelse af anbefalingerne på mellemlang sigt på dette område.

            Retfærdighed, frihed og sikkerhed
      Visum, grænsekontrol, asyl og migration

                  —

                  Styrke samarbejdet mellem grænseforvaltningsorganer.

            Hvidvaskning af penge

                  —

                  Sikre, at finansinformationscentret effektivt løser sin opgave med indsamling og analyse af data i forbindelse med pengehvidvask.

            Narkotika

                  —

                  Yderligere styrke den lokale kapacitet i narkotikaundersøgelsesafdelingen.

            Politi

                  —

                  Gøre undersøgelserne af kriminalitet mere effektive. Vedtage og implementere lovgivning om oprettelse af Kosovos polititjeneste (KPS) og styrke dens kapacitet med hensyn til undersøgelser og intern kontrol. Styrke ledelsen.

                  —

                  Sikre at det fremtidige akademi for uddannelse i offentlig sikkerhed bliver en uafhængig og professionel uddannelsesinstitution.

            Bekæmpelse af organiseret kriminalitet og terrorisme

                  —

                  Yderligere styrke den lokale kapacitet i KPS’ direktorat for organiseret kriminalitet. Implementere handlingsplanen for bekæmpelse af menneskehandel og menneskesmugling.

            PRIORITETER PÅ MELLEMLANG SIGT

            Politiske krav

      Demokrati og retsstatsforhold
      Offentlig administration

                  —

                  Gå videre med en bæredygtig reform af den offentlige forvaltning under behørig hensyntagen til de budgetmæssige begrænsninger. Forbedre den lokale forvaltnings kapacitet til at yde borgerne i det pågældende område service på en ligelig og effektiv måde.

            Retsvæsen

                  —

                  Udforme og konsolidere et fuldstændigt lovkompleks, der respekterer alle befolkningsgruppers rettigheder og interesser, med udgangspunkt i alle nugældende retskilder i Kosovo.

                  —

                  Udforme og implementere en samlet strategi for forøgelse af domstolenes uafhængighed og anklagesystemets autonomi.

                  —

                  Styrke den administrative kapacitet og effektivitet hos domstolene og alle retshåndhævelsesorganer. Sikre et levedygtigt samlet retshjælpssystem. Udvikle en alternativ mekanisme til afgørelse af tvister.

                  —

                  Forbedre fængselssystemet, særlig hvad angår sikkerhed, kontrol, ledelse, faglig uddannelse og reintegrationsordninger samt forholdene i fængslerne.

            Menneskerettigheder og beskyttelse af mindretal

                  —

                  Vedtage lovgivning og etablere og respektere mekanismer for beskyttelse af menneskerettigheder og mindretalsrettigheder i overensstemmelse med Europarådets anbefalinger.

                  —

                  Sikre mindretalsgrupper en bæredygtig eksistens og en ikke-diskriminerende deltagelse i samfundet og træffe konkrete foranstaltninger til at garantere deres sikkerhed og bevægelsesfrihed samt ligelig adgang til offentlige og almene tjenesteydelser.

                  —

                  Implementere loven om kønnenes ligestilling. Sikre at kvinders rettigheder indgår som et normalt led i alle eksisterende politikker og al lovgivning.

                  —

                  Udvikle en integreret bevaringspolitik for kulturarven. Aktivt sætte ind på at øge den generelle bevidsthed om og respekt for kulturarven.

                  —

                  Sikre, at det offentlige radio- og tv‐selskab opfylder rollen som public service-organ for alle befolkningsgrupper og på deres respektive sprog. Fremme mindretalsudsendelser og mindretalsmediers bæredygtighed. Sikre lige vilkår for både private og offentlige medier.

                  —

                  Sikre at matrikelmyndigheden i Kosovo og de kommunale matrikelkontorer giver gennemsigtig og ikke-diskriminerende adgang til fuldstændige ejendomsregistre og er underlagt aktive ansvarlighedsmekanismer.

            Regionale spørgsmål og internationale forpligtelser

                  —

                  Yderligere styrke mekanismerne til regionalt og internationalt samarbejde inden for retshåndhævelse, herunder overførsel af mistænkte og dømte og gensidig juridisk bistand til jurisdiktionsområder.

                  —

                  Arbejde på at realisere den fremtidige regionale frihandelsaftale i Sydøsteuropa.

            Økonomiske krav

                  —

                  Lægge grunden til udvikling af en låntagnings- og gældsforvaltningskapacitet.

                  —

                  Undersøge mulige garantimekanismer med henblik på tiltrækning af udenlandske investeringer, navnlig i samarbejde med det multilaterale investeringsgarantiorgan.

                  —

                  Udvikle fleksible sociale politikker for at fremme beskæftigelsen og den sociale samhørighed og bekæmpe fattigdom og social udelukkelse med særlig opmærksomhed på unges beskæftigelse.

                  —

                  Udvikle banksektorens kapacitet til at tilbyde banktjenesteydelser og langfristet finansiering på et konkurrencepræget grundlag. Sikre et pålideligt og effektivt tilsyn med bank-, forsikrings- og pensionsinstitutioner.

                  —

                  Fremme opstillingen af en mellemfristet udviklingsstrategi og –plan, der er kædet sammen med sektorstrategier, tilgodeser en formindskelse af fattigdommen og er afstemt efter udgiftsrammen på mellemlang sigt og programmet for offentlige investeringer.

            Europæiske standarder

      Det indre marked
      Frie varebevægelser

                  —

                  Begynde at gennemføre den nye og globale metodes direktiver og den gamle metodes direktiver i den nationale lovgivning.

                  —

                  Fortsætte med at indføre europæiske standarder.

                  —

                  Etablere en markedsovervågningsstruktur.

            Told og beskatning

                  —

                  Fortsætte med at tilnærme skatte- og toldlovgivningen til de gældende EU‐bestemmelser og yderligere øge den administrative kapacitet til at håndhæve lovgivningen og bekæmpe korruption, grænseoverskridende kriminalitet og skatteunddragelse.

            Offentlige indkøb

                  —

                  Sikre at reglerne for offentlige indkøb effektivt overholdes af de kontraherende myndigheder og organer på alle niveauer, bl.a. ved udvikling af operationelle værktøjer, uddannelse og styrkelse af den administrative kapacitet.

            Intellektuel ejendomsret

                  —

                  Fortsætte med at styrke håndhævelsen af intellektuelle, industrielle og kommercielle ejendomsrettigheder i overensstemmelse med strategien på mellemlang sigt.

            Statistikker

                  —

                  Øge indsatsen for at etablere et pålideligt statistisk system.

         Sektorpolitikker

      Industri og SMV

                  —

                  Fortsætte med at implementere det europæiske charter for SMV'er og SMV‐strategien på mellemlang sigt.

                  —

                  Gå videre med en gradvis tilpasning af selskabsretten, herunder de finansielle rapporteringsstandarder.

            Landbrug og fiskeri

                  —

                  Udvikle en politik og en reguleringsramme for en levedygtig jordreform. Støtte beskyttelsen af landbrugsjord mod uplanlagt byudvikling.

                  —

                  Indlede indsatsen vedrørende identifikation af får og geder og registrering af deres bevægelser.

                  —

                  Forberede et program for opgradering af fødevareforarbejdningsvirksomheder.

                  —

                  Indlede indsatsen for en effektiv kontrol af den indenlandske planteproduktion, særlig for produkter omfattet af specifikke EU‐krav.

            Miljø

                  —

                  Vedtage og implementere miljøhandlingsplanen med henblik på tilnærmelse til de gældende EU‐bestemmelser.

                  —

                  Implementere og støtte aktiviteter, der har til formål at øge offentlighedens bevidsthed om og civilsamfundets deltagelse i miljøspørgsmål.

            Transportpolitik

                  —

                  Fortsætte med at implementere aftalememorandummet om udvikling af det sydøsteuropæiske regionale net af basale transportforbindelser.

            Energi

                  —

                  Udvikle lovgivnings- og reguleringsrammer til fremme af offentlig-private partnerskaber og blandede investeringer i elsektoren i tråd med konklusionerne af undersøgelsen om fremme af investeringerne.

            Informationssamfund og medier

                  —

                  Implementere lovgivningen om elektroniske kommunikationsnet og –tjenester og styrke den uafhængige tilsynsmyndigheds stilling.

            Finanskontrol

                  —

                  Med koordinering fra Finansministeriet udvikle og implementere principperne om decentraliseret ledelsesansvarlighed og funktionelt uafhængig intern revision i overensstemmelse med internationale standarder og EU’s bedste praksis i kraft af en sammenhængende lovgivning og en tilstrækkelig administrativ kapacitet.

                  —

                  Styrke den øverste revisionsinstitutions operationelle kapacitet og funktionelle og finansielle uafhængighed.

            Retfærdighed, frihed og sikkerhed
      Narkotika

                  —

                  Udforme og implementere effektiv lovgivning og effektive strategier til bekæmpelse af narkotikahandel og narkotikamisbrug.

            Bekæmpelse af organiseret kriminalitet og terrorisme

                  —

                  Udforme og implementere en samlet strategi til bekæmpelse af organiseret kriminalitet, økonomisk kriminalitet og terrorisme. Styrke den lokale kapacitet til at undersøge organiseret kriminalitet. Styrke retsvæsenets kapacitet til at forfølge og behandle sager om organiseret og økonomisk kriminalitet.

                  —

                  Udvikle en våbenindsamlingsstrategi og færdiggøre og håndhæve lovgivning vedrørende håndskydevåben.

         (1)  EFT L 306 af 7.12.2000, s. 1. Ændret ved forordning (EF) nr. 2112/2005 (EFT L 44 af 27.12.2005, s. 23).

         (2)  Omfatter ikke Kosovo som defineret ved UNSCR 1244.


title: Rådets Afgørelse af 17. februar 1975 om indgåelse af aftalen mellem Det europæiske økonomiske Fællesskab og Den islamitiske republik Mauritanien om levering af skummetmælkspulver og butteroil som fødevarehjælp

text:
Nr. L 81 / 6                           De Europæiske Fællesskabers Tidende                             1 . 4 . 75
                                             RÅDETS AFGØRELSE
                                                af 17 . februar 1975
             om indgåelse af aftalen mellem Det europæiske økonomiske Fællesskab og Den
             islamitiske republik Mauritanien om levering af skummetmælkspulver og
                                           butteroil som fødevarehjælp
                                                    (75/ 1 89/ EØF)
             RÅDET FOR DE EUROPÆISKE FÆLLESSKABER HAR —
             under henvisning til traktaten om oprettelse af Det europæiske økonomiske Fællesskab,
             særlig artiklerne 113 , 114 og 228 ,
             under henvisning til henstilling fra Kommissionen , og
             ud fra følgende betragtning :
             Rådet har ved forordning (EØF) nr. 3582/73 og forordning (EØF) nr. 3583 /73 besluttet at
             stille 2 000 tons skummetmælkspulver og 1 000 tons butteroil til rådighed for Den islami
             tiske republik Mauritanien —
             VEDTAGET FØLGENDE AFGØRELSE :
                                                       A rtikcl 1
             På Fællesskabets vegne indgås aftalen mellem Det europæiske økonomiske Fællesskab og
             Den islamitiske republik Mauritanien om levering af skummetmælkspulver og butteroil
             som fødevarehjælp .
             Aftalens tekst er bilagt denne afgørelse .
                                                       Artikel 2
             Formanden for Rådet bemyndiges til at udpege de personer, som er beføjede til at under
             tegne aftalen og at give dem de nødvendige fuldmagter til at forpligte Fællesskabet.
             Udfærdiget i Bruxelles, den 17 . februar 1975 .
                                                                      l\i Rådets vegne
                                                                         Richie RYAN
                                                                           Formand


title: 2009/660/EF: Europa-Parlamentets afgørelse af 23. april 2009 om afslutning af regnskaberne for Det Europæiske Erhvervsuddannelsesinstitut for regnskabsåret 2007

text:
               26.9.2009

               DA

               Den Europæiske Unions Tidende

               L 255/152

      EUROPA-PARLAMENTETS AFGØRELSE

   af 23. april 2009
   om afslutning af regnskaberne for Det Europæiske Erhvervsuddannelsesinstitut for regnskabsåret 2007
   (2009/660/EF)
   EUROPA-PARLAMENTET,

               —

               der henviser til det endelige årsregnskab for Det Europæiske Erhvervsuddannelsesinstitut for regnskabsåret 2007 (1),

               —

               der henviser til Revisionsrettens beretning om det endelige årsregnskab for Det Europæiske Erhvervsuddannelsesinstitut for regnskabsåret 2007 med instituttets svar (2),

               —

               der henviser til Rådets henstilling af 10. februar 2009 (5588/2009 — C6-0060/2009),

               —

               der henviser til EF-traktaten, særlig artikel 276,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (3), særlig artikel 185,

               —

               der henviser til Rådets forordning (EØF) nr. 1360/90 af 7. maj 1990 om oprettelse af et europæisk erhvervsuddannelsesinstitut (4), særlig artikel 11,

               —

               der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i forordning (EF, Euratom) nr. 1605/2002 (5), særlig artikel 94,

               —

               der henviser til forretningsordenens artikel 71 og bilag V,

               —

               der henviser til betænkning fra Budgetkontroludvalget (A6-0157/2009),

               1.

               noterer sig, at det endelige årsregnskab for Det Europæiske Erhvervsuddannelsesinstitut ser ud som vedføjet Revisionsrettens beretning.

               2.

               godkender afslutningen af regnskaberne for Det Europæiske Erhvervsuddannelsesinstitut for regnskabsåret 2007;

               3.

               pålægger sin formand at sende denne afgørelse til direktøren for Det Europæiske Erhvervsuddannelsesinstitut, Rådet, Kommissionen og Revisionsretten og drage omsorg for, at den offentliggøres i Den Europæiske Unions Tidende (L-udgaven).

         Hans-Gert PÖTTERING

            Formand

         Klaus WELLE

            Generalsekretær

      (1)  EUT C 278 af 31.10.2008, s. 63.

      (2)  EUT C 311 af 5.12.2008, s. 149.

      (3)  EFT L 248 af 16.9.2002, s. 1.

      (4)  EFT L 131 af 23.5.1990, s. 1.

      (5)  EFT L 357 af 31.12.2002, s. 72.


title: 2012/79/EU: Rådets afgørelse af 10. februar 2012 om beskikkelse af et østrigsk medlem af Regionsudvalget

text:
               14.2.2012

               DA

               Den Europæiske Unions Tidende

               L 40/8

         RÅDETS AFGØRELSE
   af 10. februar 2012
   om beskikkelse af et østrigsk medlem af Regionsudvalget
   (2012/79/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 305,
   under henvisning til indstilling fra den østrigske regering, og
   ud fra følgende betragtninger:

               (1)

               Rådet vedtog den 22. december 2009 og den 18. januar 2010 afgørelse 2009/1014/EU (1) og 2010/29/EU (2) om beskikkelse af medlemmer af og suppleanter til Regionsudvalget for perioden 26. januar 2010 til 25. januar 2015. Den 26. april 2010 blev Markus WALLNER beskikket som medlem indtil den 25. januar 2015 ved Rådets afgørelse 2010/242/EU (3), efter at Herbert SAUSGRUBERs mandat var udløbet.

               (2)

               Der er blevet en plads ledig som medlem af Regionsudvalget, efter at det mandat, der dannede grundlaget for beskikkelsen af Markus WALLNER, er udløbet —

         VEDTAGET DENNE AFGØRELSE:
   Artikel 1
   Som medlem af Regionsudvalget beskikkes for den resterende del af mandatperioden, dvs. indtil den 25. januar 2015:

               —

               Markus WALLNER, Landeshauptmann von Vorarlberg (ændret mandat).

         Artikel 2
   Denne afgørelse træder i kraft på dagen for vedtagelsen.

      Udfærdiget i Bruxelles, den 10. februar 2012.

            På Rådets vegne

         C. ANTORINI

            Formand

      (1)  EUT L 348 af 29.12.2009, s. 22.

      (2)  EUT L 12 af 19.1.2010, s. 11.

      (3)  EUT L 107 af 29.4.2010, s. 20.


Avis juridique important

|

31989D0582

89/582/EØF, Euratom, EKSF: Kommissionens afgørelse af 26. oktober 1989 om tilpasning af de justeringskoefficienter, der fra 1. september 1989 finder anvendelse på lønninger til tjenestemænd i De Europæiske Fællesskaber, ansat i et tredjeland

EF-Tidende nr. L 324 af 09/11/1989 s. 0031 - 0032

*****  KOMMISSIONENS  AFGOERELSE  af 26. oktober 1989  om tilpasning af de justeringskoefficienter, der fra 1. september 1989 finder anvendelse paa loenninger til tjenestemaend i De Europaeiske Faellesskaber, ansat i et tredjeland  (89/582/EOEF, Euratom, EKSF)  KOMMISSIONEN FOR DE EUROPAEISKE FAELLESSKABER HAR -  under henvisning til Traktaten om Oprettelse af et Faelles Raad og en faelles Kommission for De Europaeiske Faellesskaber,  under henvisning til vedtaegten for tjenestemaend i De Europaeiske Faellesskaber, fastsat ved forordning (EOEF, Euratom, EKSF) nr. 259/68 (1), senest aendret ved forordning (EOEF, Euratom, EKSF) nr. 2187/89 (2), saerlig artikel 13, stk. 2, i bilag X til vedtaegten, og  ud fra foelgende betragtninger:  I Raadets forordning (EOEF, Euratom, EKSF) nr. 2899/89 (3) fastsattes i medfoer af artikel 13, stk. 1, i bilag X til vedtaegten de justeringskoefficienter, hvormed de loenninger korrigeres fra 1. juli 1989, der i tjenestestedets valuta udbetales til tjenestemaend ansat i tredjelande;  Kommissionen har i de seneste maaneder foretaget forskellige tilpasninger af disse justeringskoefficienter (4) i overensstemmelse med artikel 13, stk. 2, i bilag X til vedtaegten;  fra 1. september 1989 boer visse af disse justeringskoefficienter tilpasses, idet de statistiske oplysninger, som Kommissionen raader over, har vist, at aendringerne i leveomkostningerne, maalt efter justeringskoefficienten og den tilsvarende vekselkurs, for nogle tredjelandes vedkommende har oversteget 5 % siden den sidste fastsaettelse eller tilpasning af koefficienterne -  VEDTAGET FOELGENDE BESLUTNING:  Eneste artikel  Med virkning fra 1. september 1989 tilpasses de justeringskoefficienter, der finder anvendelse paa loenninger, som i tjenestestedets valuta udbetales til tjenestemaend i tredjelande, som anfoert i bilaget.  Ved udbetalingen af denne loen anvendes de vekselkurser, som blev brugt ved gennemfoerelsen af De Europaeiske Faellesskabers budget for den maaned, der gik forud for den dato, hvor naervaerende forordning fik virkning.  Udfaerdiget i Bruxelles, den 26. oktober 1989.  Paa Kommissionens vegne  António CARDOSO E CUNHA  Medlem af Kommissionen  (1) EFT nr. L 56 af 4. 3. 1968, s. 1.  (2) EFT nr. L 209 af 21. 7. 1989, s. 1.  (3) EFT nr. L 279 af 28. 9. 1989, s. 30.  (4) EFT nr. L 203 af 15. 7. 1989, s. 55.  BILAG  1.2 //  //  // Tjenestested  // Justerings- koefficienter  //    //   // Brasilien   // 56,10   // Burundi   // 54,36  // Ghana   // 36,86   // Jordan   // 70,36   // Jugoslavien  // 26,64   // Liberia   // 90,43   // Sierra Leone   // 80,69  // Somalia   // 36,02   // Sudan   // 137,95   // Tonga  // 108,66   // Uganda   // 113,98   // Venezuela   // 46,49  // Zaire   // 90,15   // Zambia   // 47,49   //    //